google/wiki40b huggingface dataset:
Gudžių pagrindinė mokykla

Istorija

Pirmoji, Gudžių pradinė mokykla, 1952 m. persikelta iš Geidukonių kaimo. Tais pačiais metais atsidarė ir penktoji klasė. Mokykloje mokėsi 56 mokiniai. Bėgant metams, sparčiai daugėja mokinių, ir jau 1958 m. ji tampa septynmete. 1961 m. atidaryta aštuntoji klasė. 1963 m. liepos 20 d. Varėnos rajono DŽDT Vykdomojo komiteto sprendimu Nr.149 nutarta Geidukonių aštuonmetę mokyklą vadinti Gudžių aštuonmete mokykla.
1964 m. mokykla gauna naują pastatą. 1965 m. atidarytas 26 vietų mokyklos bendrabutis toliau gyvenantiems mokiniams. Mokiniai talkininkavo kolūkyje, rinko metalo laužą, puošė mokyklos aplinką. 1969 m. mokykloje veikė sporto, šokių, choro, turizmo-kraštotyros būreliai. Žymių laimėjimų pasiekta gamtosaugos srityje ir sporte. 1971 m. mokykloje mokėsi 124 mokiniai. Suaktyvėjo žiemos sporto šakos, slidininkai rajono slidinėjimo varžybose iškovojo pirmąją vietą.
Šalia mokyklos jau 1979–1980 m. pastatytas bendrabutis, įrengtas stadionas. 1987 m. mokykla pavadinta Gudžių nepilnąja vidurine, 1988 m. – Gudžių devynmete mokykla. Rugsėjo pirmąją duris atvėrė ir naujas mokyklos priestatas su sporto ir aktų. 1993 m. suteikiamas pagrindinės mokyklos statusas. 2009 m. Gudžių pagrindinė mokykla tapo Senosios Varėnos Andriaus Ryliškio vidurinės mokyklos pradinio ugdymo skyriumi.
Žižmaukos dvaras

Istorija

Videniškiai buvo Žemaičių vyskupo Merkelio Giedraičio (1536–1609) tėviškė. Vyskupas ja rūpinosi visą laiką: globojo brolvaikius, sielojosi dėl tėvonijos išlaikymo, žinojo visas šeimos negandas. Jo apsilankymų Videniškyje atmintis buvo 300 metų senumo vyskupo lova, su pagarba saugota šalia Videniškių miestelio esančioje dvaro sodyboje vadinamoje Žižmavoje (Žižmaukoje), kur, Martyno sūnaus Mauricijaus vienintelės dukros šeimai pardavus Baltadvarį ir išsikėlus į Siesartį (Cesarką), įsikūrė Kasparo palikuonys. Žižmavoje buvo saugomas giminės archyvas, portretų kolekcija. XVIII a. gale būtent į Žižmavos savininkus buvo kreipiamasi dokumentų dėl žemės priklausomybės visame buvusiame Giedraičių dvarų areale. Šiuo metu šių relikvijų nebeliko. Portretų likučius, supjaustytus liaudies gynėjų, savininkų teigimu, išsivežę muziejininkai. Išliko tik trečdalis XIX a. perstatyto dvaro rūmo, kur gyvena ir ūkininkauja paskutinio kunigaikščio Stepono Giedraičio ketvirtos eilės palikuonys pagal verpstę.
Ozas (prekybos ir pramogų centras)

„Ozas“ – prekybos ir pramogų centras Vilniuje. 3 aukštai. Parduotuvėse prekiaujama tiek žinomų, tiek ir naujų prekių ženklų Lietuvoje produkcija. Veikia pirmoji Lietuvoje Suomijos tinklo „Prisma“ maisto ir plataus vartojimo prekių parduotuvė, „Multikino“ kino teatras, „X-Planet“ didžiausias šeimos pramogų parkas Lietuvoje ir Baltijos šalyse, „Topo centras“, „Peek&Cloppenburg“ bei greito maisto restoranų kompleksas. 2500 vietų stovėjimo aikštelė automobiliams. Prekybos ir pramogų centrą „Ozas“ valdo AB „Ozantis“.
Prekybos ir pramogų centro „Ozas“ direktorė Inga Navickaitė.
Adresas: Ozo g. 18, LT–08243, Vilnius (Ozo gatvėje taip pat veikia kitas prekybos ir pramogų centras „Akropolis“).

Istorija

2008 m. pasirašė sutartį su UAB „Rubicon group“ ir turi 50 % akcijų „Ozo“ centrą statančios ir valdančios ir projektą plėtojančios bendrovės „ECE Projektmanagement Vilnius“ (generalinis direktorius Stefanas Zeiselmaieris). Į šį projektą ECE investavo per 180 mln. eurų (621 mln. litų). Pagrindinis projekto rangovas – turkų bendrovė „Kayi Construction" A.S (ją pasamdė Vokietijos bendrovė „ECE Projektmanagement Vilnius“). Turkų įmonė „Termko Sogutma san" Lietuvoje įkūrė savo filialą „Termko LT“, samdžiusį lietuviškas subrangos įmones.
Statė per 860 darbininkų (160 lietuvių, visi kiti yra atvykę iš Turkijos). Darbuotojus tikrinę Valstybės sienos apsaugos tarnybos, policijos ir valstybinės darbo inspekcijos darbuotojai aptiko daugiau nei 20 nelegaliai dirbančių ir statybose įrengtuose būstuose, gyvenančių Turkijos piliečių. (Lietuvos užsienio reikalų ministerija jiems išdavė turistines vizas, kurios nesuteikia teisės legaliai įsidarbinti Lietuvoje. Prekybos centrą stačiusi turkų bendrovė LR URM ministerijai pateiktuose vizų prašymuose nurodė, esą šie asmenys į Lietuvą atvyksta kaip statybų konsultantai, nors apklausti teigė, jog čia atvyko dirbti ir patvirtino, jog gyvena kartu su kitais statybininkais).
2009 m. rugpjūčio mėn. centras buvo iškilmingai atidarytas. Šventiniai renginiai vyko kelias dienas. Praėjus mėnesiui nuo centro atidarymo, pirkėjų srautai pradėjo mažėti. Į 62 000 m² ploto centrą investuota apie 586 mln. Lt.
Iki pat 2010 m. balandžio mėn. vėdinimo ir gesinimo sistemas prekybos centre diegusi Vilniaus bendrovė „Yglė" iš turkiškos bendrovės „Termko LT" negavo per 351 000 Lt, nors prekybos centre visi darbai, užtikrinantys centro funkcionavimą, buvo atlikti, o su turkų įmone „Kayi Construction A.S“ („Termko LT" steigėja) už atliktus darbus (iš generalinio rangovo – „Ozo“ projekto valdytojų – pusės) buvo atsiskaityta.
2011 m. beveik 9 ha plote šalia „Siemens“ arenos ir „Ozo“ centro atidarytas Ozo parkas.
SV Lafnitz

Istorija

Klubas buvo įkurtas 1964 m., daugelį sezonų žaidė žemesniuosiuose divizionuose.
2018/2019 m. debiutavo Austrijos 2. Liga (antros pakopos pirmenybėse).
Vidmantas Plečkaitis

Biografija

1983 m. baigė Kauno politechnikos institutą, inžinierius mechanikas.
1997 m. R. Suslavičiaus įmonės Klaipėdos filialo direktorius, 2000–2003 m. ir 2003–2007 m. Klaipėdos miesto savivaldybės mero pavaduotojas, nuo 2007 m. Klaipėdos savivaldybės tarybos sekretorius.
1993 m. Lietuvos liberalų sąjungos, 2003 m. Liberalų ir centro sąjungos Klaipėdos miesto skyriaus narys, skyriaus pirmininko pavaduotojas, 2006 m. Klaipėdos skyriaus pirmininkas.
2000–2003 m., 2003–2007 m., 2007–2011 m. ir nuo 2011 m. Klaipėdos miesto savivaldybės tarybos narys. 
Sutuoktinė Marytė, vaikai Tomas, Marius.

Veikla

Nuo 2006 m. Žemaičių dailininkų sąjungos narys. Tapo paveiklus daugiausia jūrine tematika. Teatro pjesių autorius. Vienas iš TV serialo „Kaimynai“ scenarijaus bendraautorių.
Litva (laivas)

Istorija

„Litva“ buvo pastatyta 1960 m. Tai buvo vienas iš 6 Mikhail Kalinin klasės laivų, nuleistų toje pačioje Rytų Vokietijos statykloje 1958–1964 m. laikotarpyje. Palyginti nedidelis, grakščių linijų laivas buvo suprojektuotas kaip patikimas pakrančių laineris, lengvai ir pelningai eksploatuojamas tarp Europos ir sovietų uostų pakrančių regionuose. Tačiau 1980–aisiais keičiantis jūrinių pervežimų tendencijoms, laivas buvo pritaikytas naudoti visos Europos ir Šiaurės Afrikos mažesnio biudžeto kruiziniuose maršrutuose. Keičiantis laikams ir šeimininkams, puikios būklės laivas ilgainiui buvo nugyventas, praktiškai tapo nebenaudojamu.
1991 m. laivą buvo ruošiamasi parduoti Maltoje registruotai kompanijai, pakeičiant pavadinimą į „Odessa Dream“, tačiau galiausiai sandėris neįvyko. 1994 m. „Litva“ pakeitė pavadinimą į „Boguchar“, turint tikslą aptarnauti Odesos–Stambulo maršrutą, bet tai nebuvo pelninga operacija. Tuo metu 35 metų amžiaus laivas buvo parduotas į Pietryčių Aziją, Fujian shipping, kaip manoma, į metalo laužą. Nuo 1995 m. „Litva“ tapo „Fu Jian“. Naujasis operatorius buvo Green Coast Shipping (Honkongas).
Sklandė gandai , kad jau 1995 m. laivas Tolimuosiuose Rytuose buvo supjaustytas, tačiau, pasak jūrininkų leidinio „West Coast Sailors“ žinutės 2002 m. vasario 22 d. numeryje, Panamoje registruotas 4992 t tonažo kinų laivas „Green Coast“ nuo 2001 m. gegužės mėn. buvo prišvartuotas Angolos uoste netoli Luandos. Kaip manoma, apie metus laiko stovėjusiame laive vergiškomis sąlygomis vyko jo pertvarkymo į plaukiojantį viešbutį darbai, kuriuos vykdė 30 kinų įgula, badaudama ir negaudama atlyginimų, neturėdama teisės palikti laivo. Tarptautinei jūrininkų profsąjungai nepavyko net su Kinijos ambasados pagalba susisiekti su jo šeimininkais Honkonge ar registro būstine Panamoje. Laivas buvo praradęs visus sertifikatus, nedraustas.
Kitų šaltinių duomenimis, buvusi „Litva“ 2012 m. dar plaukiojo.
Turkijos provincijos

Turkija dalinama į 81 provinciją, turkų kalba vadinamą iller. Visos provincijos yra dalinamos į rajonus (turk. ilçe), kurių 2007 m. buvo 923. Kai kurie rajonai dar dalinami į valsčius (budžakus). Neoficialiai, statistiniais tikslais provincijos grupuojamos į 7 regionus.
Kiekvieną provinciją valdo gubernatorius, kurį paskiria vyriausybė.
Dažniausiai provincijos vadinamos tokiu pačiu pavadinimu, kaip ir jų administracinis centras, dar vadinamas centriniu rajonu. Išimtys yra šios provincijos: Hatai (centras Antakija), Kočaeli (Izmitas) ir Sakarija (Adapazari).
Miliūnai (Rokiškis)

Istorija

Miliūnai minimi XVII a. viduryje. XIX a. viduryje kaime buvo sentikių cerkvė.
Per Antrąjį pasaulinį karą Miliūnų gyventojai, daugiausia rusai sentikiai rėmė tarybinius partizanus, kai kurie 1943–1944 m. priklausė jų Žemaitės brigadai. Dalis aktyvistų sušaudyta dar 1941 m. liepą. Miliūnų miškuose buvo partizanų aerodromas; į jį ginklų, šaudmenų, propagandinės literatūros atskraidindavo kariniai lėktuvai. Miliūnų apylinkėse įvyko partizanų susirėmimų su policija, vienas iš jų – 1943 m. rugpjūčio mėn., naciai ir lietuvių policija turėjo aukų. Kai kurių šaltinių duomenimis, 1943 m. spalio 4 d. naciai sudegino 4 Miliūnų sodybas. Spalio 13 d. rytą iš Kauno atvykęs didelis nacių baudžiamasis dalinys kartu su nacių žandarmerija iš Rokiškio, Panevėžio apygardos saugumo policija kaimą apsupo ir sudegino. Iš viso sudegintos 67 sodybos su visais pastatais; 64 jų priklausė rusams sentikiams, 3 – lietuviams. Žuvo sentikių popas ir dar 3 žmonės. Beveik visas gyventojų turtas buvo sudegintas, nušauti ir gyvi gyvuliai, grūdai išgabenti. Kaimo gyventojai rusai išvežti į Rokiškį, vėliau į Pravieniškių lagerį, darbams į Vokietiją. Daugelis jaunesnių vyrų pabėgo pas partizanus.
Miliūnai – didžiausias Lietuvos kaimas, nacių sudegintas per Antrąjį pasaulinį karą. Kartu su Miliūnais sudeginti lietuvių gyvenami gretimi kaimai Lauciūnai ir Šlapekiai. Miliūnams ir kitiems sudegintiems kaimams įamžinti 1960 m. atidengtas paminklinis akmuo, 1978 m.  pastatytas memorialinis ansamblis – ąžuoliniai stogastulpiai.
Greatest Hits (Lenny Kravitz)

Japoniška albumo versija

Albumo versijoje, skirtai Japonijai, 12 daina buvo „Is There Any Love In Your Heart“.

Albumo perleidimas

2005 m. albumas buvo išleistas iš naujo su dviem papildomomis dainomis – „Dig In“ ir „Where Are We Runnin'?“ iš albumų Lenny ir Baptism.
Eduardas III

Biografija

Karūnuotas 1327 m. nuvertus jo tėvą. Tačiau valdyti ėmė tik 1330 m., tada, kai pašalino motinos Izabelės vietininką bei favoritą Rodžerį de Mortimerą. Po Karolio IV mirties pareiškė pretenzijas į Prancūzijos sostą ir 1340 m. gavo Prancūzijos karaliaus titulą. Dėl to kilo Šimtametis karas. Jam pavyko atstatyti prarastą pagarbą monarchijai. 1360 m. sudaryta Bretinji taika; Atsisakė Prancūzijos karūnos, bet už tai gavo dalį šiaurės vakarų Prancūzijos. Tačiau dėl sunkios ekonominės padėties bei maro šios sritys buvo vėliau prarastos. Didžiulės karo išlaidos vertė nuolaidžiauti bajorijai bei parlamentui (kuris buvo padalytas į Lordų ir Bendruomenių rūmus). 1366 m. paskelbė, kad Anglija nėra popiežiaus lenas. Atsikėlus į Angliją flamandų pirkliams, paskatino juos kurti Anglijos tekstilės pramonę.
LFF taurė

LFF taurė, SHARP LFF taurė – Lietuvos futbolo federacijos organizuojamas futbolo turnyras, kuriame žaidžia geriausios Lietuvos A lygos bei I lygos (kai kuriais metai žaidė ir II lygos) komandos. Turnyras organizuojamas nuo 1990 m. (iki tol vadinosi „Tiesos“ taure).

Turnyro taisyklės

Varžybose privalo dalyvauti visos A lygos ir I lygos komandos, II, III bei IV lygų klubai gali pateikti paraiškas dalyvavimui ir pagal paraiškų skaičių nustatomas etapų skaičius. LFF Taurės varžybose gali dalyvauti tik atitinkamo klubo pagrindinė komanda.
Nuo 2007 m. sezono kiekviename etape iki pusfinalio burtų keliu nustatytos poros sužaidžia vienerias rungtynes, namų aikštė nusprendžiama burtų keliu. Jei rezultatas lygus, žaidžiami 2 pratęsimai po 15 minučių, jei reikia, mušami 11 m baudiniai. Pusfinalyje žaidžiamos dvejos rungtynės – išvykoje ir namuose. Esant lygiam rezultatui, į sekantį etapą pereina komanda, pasiekusi daugiau įvarčių išvykoje. Jei rezultatas lygus, žaidžiami pratęsimai, jei reikia, mušami 11 m baudiniai.
Finale žaidžiamos vienerios rungtynės.
Iki 2007 m. visuose etapuose išskyrus finalą buvo žaidžiama po dvejas rungtynes.
LFF taurės varžybų iki ketvirtfinalių (imtinai) leidžiama keisti 5 žaidėjus, o pusfinaliuose ir finale kiekvienose rungtynėse leidžiama keisti 3 žaidėjus. LFF taurės varžybose paraiškoje galima registruoti ne daugiau 30 žaidėjų. LFF Taurės rungtynėse komandos sudėtyje gali žaisti ne daugiau kaip 4 žaidėjai ne ES piliečiai.
Albinas Krickas

Biografija

Nuo 1990 m. Lietuvos demokratinės darbo partijos, nuo 2001 m. Lietuvos socialdemokratų partijos Alytaus skyriaus narys. Nuo 2003 m. skyriaus iždininkas.
Sėtuvė

Sėtuvė – pintas indas grūdams sėti. Buvo pinama iš karklų vytelių ar eglės šaknų, taip pat iš ruginių šiaudų grįžčių, perpinant lazdyno sluoksniais. Paprastai 40-50 cm skersmens viršuje ir 30-40 cm skersmens apačioje. Apvalios, į viršų platėjančios, retais atvejais – ovalo formos.
Sėtuvės kraštuose turėjo ąseles, į kurias sėjėjas įrišdavo juostą ar virvę. Pakabinęs per petį sėdavo tik viena ranka, antra prilaikydavo sėtuvę. Pakabinęs ant kaklo sėdavo ir dviem rankomis. Kiekvienas valstiečių ūkis turėdavo po vieną - dvi, o kai kurie – net kelias sėtuves.
Lietuvoje dabar retai arba išviso jau nebenaudojamos.
Juzefas Mianovskis

Biografija

1827 m. baigė Vilniaus universitetą. 1828–1837 m. Vilniaus universiteto Terapijos klinikos asistentas. Uždarius universitetą, 1838–1842 m. Vilniaus medicinos – chirurgijos imperatoriškosios akademijos profesorius.
Dalyvavo Vilniaus medicinos draugijos veikloje. 1842 m. uždarius Vilniaus medicinos-chirurgijos akademiją iki 1860 m. dėstė Sankt Peterburgo medicinos–chirurgijos akademijoje.
1862–1869 m. Varšuvos vyriausiosios mokyklos rektorius, 1868 m. pasiekė, kad Varšuvos vyriausioji mokykla taptų Varšuvos universitetu.  Vėliau išvyko į Italiją, kur pasistatė vilą.
Romanas Abramovičius

Biografija

Gimė Saratove. Mama mirė kai jam buvo vieneri. Tėvas žuvo statybose kai Romanui buvo keturi metai.Iki karo Abramovičiaus tėvo tėvai Nahimas Leibovičius ir Tojbe Stepanova gyveno Baltarusijoje, vėliau atvažiavo į Tauragę. 1974 m. atvažiavo pas savo dėdę Abraomą į Maskvą. 1983 m. baigė Maskvos 232 vidurinę mokyklą. 1983 m. įstojo į Uchtos industrinį institutą, Miškų technikos fakultetą. 1984-1986 m. tarnavo kariuomenėje. 90-ųjų pradžioje pradėjo verslą (tarpininkavimas ir prekyba). Vėliau pradėjo prekiauti nafta. Susipažino su Borisu Berezovskiu ir Boriso Jelcino šeima. Manoma, kad tai padėjo vėliau gauti nuosavybę į kompaniją "Sibneft". 
1999 m. buvo išrinktas į Rusijos Federacijos Valstybės Dūmą. 2000 m. paliko Valstybės Dūmą, nes tapo Čiukčių autonominės apygardos gubernatoriumi. 2003 m. už 140 mln. svarų įsigijo Anglijos futbolo klubą Chelsea FC. 2005 m. spalio mėn. pardavė savo kompanijos "Sibneft" akcijų paketą (75,7%) kompanijai "Gazprom" už 13,1 mlrd. dolerių. Kelis kartus bandė palikti gubernatoriaus postą. Tačiau 2005 m. spalio 16 d. buvo paskirtas antrajai kadencijai. 2008 m. liepos 3 d. prezidentas Dmitrijus Medvedevas nutraukė Abramovičius įgaliojimus. 2008 m. spalio 12 d. buvo išrinktas į Čiukčių autonominės apygardos dūmą ir tapo jos pirmininku.
2018 m. gegužės 28 d. gavo Izraelio pilietybę.
Mykolas Tiškevičius Logoiskis III

Biografija

Kilęs iš Lietuvos didikų Tiškevičių giminės Logoisko šakos. Tėvas – Stanislovas Tiškevičius Logoiskis, motina – Helena Kolyško, broliai – Henrikas Tiškevičius Logoiskis, Benediktas Tiškevičius Logoiskis.

Šeima

1884 m. rugsėjo 24 d. vedė, žmona Sofija Chelmicka, sūnus Jurgis Tiškevičius Logoiskis III.
Žmogus mirė (filmas)

Turinys

Liusjenas Belonas, samdomas žudikas iš Prancūzijos, atvyksta į Los Andželą, kur turi nužudyti nusikaltėlių klano vadeivą Viktorą Kovačą. Užduotis įvykdoma, tačiau, grįžęs į viešbutį, Liusjenas randa pavogtą pasą, o jį patį ima persekioti kitas samdomas žudikas. Kadangi Liusjenas svetimas mieste ir neturi dokumentų, jis gali pasikliauti tik draugų iš Prancūzijos pagalba. Šie pataria jam kreiptis į Nensę Robson, kuri dirba naktiniame klube ir gali padėti gauti naują pasą.
Persekiojamam kito samdomo žudiko Lenio, Liusjenui pavyksta gauti dokumentus, tačiau paskutinę akimirką jis persigalvoja ir lieka Los Andžele, norėdamas išsiaiškinti keistai susiklosčiusias aplinkybes bei tai, kas jį nusamdė. Suprasdamas, kad vienas su šia užduotimi nesusitvarkys, Liusjenas kviečiasi iš Prancūzijos du pagalbininkus...
Sportinis krepšys

Sportinis krepšys (angl. holdall, gym bag, taip pat angl. hockey bag) – didelis audeklinis ar odinis krepšys, kurio pagrindas stačiakampio formos. Atsidaro viršuje užtrauktuku. Šonuose turi dvi kilpų pavidalo rankenas, o dažnai ir perpetinį diržą, kuris pritvirtintas galuose. Krepšys nešiojamas už dviejų rankenų rankoje arba užmetus perpetinį diržą ant peties.
Sportinis krepšys dažnai naudojamas vietoje lagamino, taip pat sporto reikmenims nešioti. Privalumas lyginant su lagaminais – tuščią galima suvynioti, kad užimtų mažai vietos.
Sportinius krepšius dažnai naudoja patalynei ir antklodėms gabenti. Indijos mokyklose internatuose gyvenantys moksleiviai gauna sportinius krepšius antklodėms, užtiesalams ir drabužiams laikyti.
Egzistuoja ir krepšio variantas, turintis pakietintą dugną, porą ratukų viename dugno gale ir ištraukiamą rankeną. Paėmus už ištrauktos rankenos tokį krepšį galima tempti, kad šis lengvai riedėtų kietu lygiu paviršiumi.
Dobrogostas Ostrorugas

Biografija

Buvo Sedzivojaus Ostrorugo ir jo žmonos Barboros jauniausias sūnus.
Buvo Torunės taikos 1466 m. akto signataras.
Rimantas Markauskas (1954)

Biografija

Baigęs aštuonmetę mokyklą 1969 m. įstojo ir 1973 m. baigė Vilniaus Elektromechanikos technikumą, skaičiavimo mašinų ir įrengimų specialybę. 1973–1976 m. tarnavo laivyne, 1976–1992 m. gamyklos „Komunaras“, vėliau Valstybinės staklių gamyklos brigadininkas. 1992–1996 m. Lietuvos Respublikos Seimo narys, dirbo Lietuvos demokratinės darbo partijos frakcijoje.
Žmona Ina, sūnūs Arūnas ir Mindaugas.
Stadio Luigi Ferraris

Istorija

Atidarymo dieną (1911 m. sausio 22 d.) vyko futbolo varžybos tarp Genoa CFC ir Internazionale Milano FC. Stadionas 1934 m. naudotas II pasaulio futbolo čempionatui, rungtynėms tarp Ispanijos ir Brazilijos rinktinių. 1990 m. vyko XIV pasaulio futbolo čempionatas, buvo sužaistos ketverios futbolo varžybos.
Daugiausiai žiūrovų (60 000) susirinko 1949 m. vasario 27 d., į tarptautines rungtynes tarp Italijos ir Portugalijos.
2010 m. spalio 12 d. kvalifikacinės Euro 2012 rungtynės tarp Italijos ir Serbijos buvo nutrauktos dėl Serbijos sirgalių (ultrų). Rungtynėms dar neprasidėjus serbai į futbolo aikštę mėtė fejerverkus bei kitus degančius daiktus. Sužaidus šešias žaidimo minutes, teisėjas sustabdė rungtynes dėl žaidėjų saugumo. Serbijos rinktinė dėl jų pačių sirgalių elgesio gavo techninį pralaimėjimą (3–0).
Be futbolo, stadionas naudojamas regbiui ir muzikos renginiams.
Šarnelė

Istorija

Šarnelės vietoje rasta IV–II tūkstm. pr. m. e. radinių, čia buvo senovės gyvenvietė. Kaimas minimas nuo 1575 metų. 1651–1842 m. čia buvo dominikonų dvarelis. 1902 m. įkurta pradžios mokykla. Antrojo pasaulinio karo metu Kerpauskų sodyboje buvo slepiami žydai.
Jasa Veremalua

Biografija

Nuo 2012 m. atstovauja Red Rock komandai. 2013 m. pakviestas į Fidžio nacionalinę rinktinę.
2016 m. vasaros olimpinėse žaidynėse kartu su Fidžio nacionaline regbio-7 komanda pasiekė finalą, kuriame rezultatu 43-7 nugalėjo Jungtinę Karalystę ir tapo olimpiniais čempionais. Tai pirmasis Fidžio olimpinis medalis.
Adiabatinis invariantas

Termodinamika

Termodinamikoje adiabatiniu vadinamas procesas, vykstantis be šilumos mainų su aplinka. Tai lėtas procesas, užtrunkantis daug ilgiau nei relaksacijos trukmė. Adiabatiniame procese termodinaminę sistemą galima laikyti pusiausvyroje visose tarpinėse būsenose. Esant šioms sąlygoms termodinaminės sistemos entropija yra pastovi.

Kvantinė mechanika

Kvantinėje mechanikoje, adiabatiniu vadinamas procesas, kuris vyksta daug lėčiau nei charakteringas laikas, susietas su dažnių skirtumu tarp tikrinių energijos būsenų. Šiuo atveju, sistemos energijos būsena nekinta, taigi adiabatiniu invariantu yra kvantinis skaičius.

Plazmos fizika

Plazmos fizikoje išskiriami trys judančių įkrautų dalelių adiabatiniai inavariantai

Trečiasis adiabatinis invariantas, Φ

Bendras magnetinis srautas Φ, apimantis lėtai judantį paviršių, yra trečiasis adiabatinis invariantas, susijęs su periodišku veidrodyje esančių dalelių judėjimu, vykstančiu aplink sistemos ašį. Kadangi, šis lėtas judėjimas santykinai yra lėtas, Φ dažnai nėra pastovus dydis naudojamas taikymuose.
Zigmantas Liuksemburgietis

Biografija

Zigmantas buvo imperatoriaus ir Čekijos karaliaus Karolio IV bei Pomeranijos kunigaikštytės Elžbietos sūnus. 1374 jis buvo sužadėtas su Marija, vyresniąja Vengrijos ir Lenkijos karaliaus Liudviko Anžu dukterimi. Po tėvo mirties 1378 m. tapo Brandenburgo grafu, o po Liudviko Anžu mirties vedęs Mariją, tapo Vengrijos karaliumi (kitą Liudviko Anžu dukrą Jadvygą vedęs Jogaila tapo Lenkijos karaliumi). 1410 m. jis išrinktas Šventosios Romos imperijos imperatoriumi vietoj nuversto jo brolio Čekijos karaliaus Vaclovo IV. Pastarajam 1419 m. mirus, tapo ir Čekijos karaliumi, tačiau čia jis susidūrė su atkakliu husitų pasipriešinimu.

Santykiai su Lietuva

Moteriška linija buvo Gedimino palikuonis (per jo dukrą Aldoną).
1410 ir 1429 m. siūlė Vytautui karaliaus karūną. Pirmą kartą (Kežmarke, Žalgirio mūšio išvakarėse) Vytautas pasiūlymą atmetė, o antrą kartą (Lucko suvažiavime) – priėmė ir ruošėsi karūnacijai, bet dėl lenkų pasipriešinimo ir staigios mirties (1430) nespėjo to padaryti.
1413 m. spręsti Lietuvos ir Vokiečių ordino teritorinių ginčų siuntė savo atstovą Benediktą Makrą, kuris priėmė Lietuvai palankų sprendimą, bet pats Zigmantas 1420 m. priteisė Žemaitiją Vokiečių ordinui.
Vytautą ir Jogailą Zigmantas priėmė į savo sukurtą Drakono ordiną.
X amžius pr. m. e.

Dešimtasis amžius prieš mūsų erą – šimto metų laikotarpis, prasidėjęs 1000 m. pr. m. e. sausio 1 dieną ir pasibaigęs 901 m. pr. m. e. gruodžio 31 dieną.
Tūkstantmečiai: 2 tūkstantmetis pr. m. e. – 1 tūkstantmetis pr. m. e. – 1 tūkstantmetis
Amžiai: XI amžius pr. m. e. – X amžius pr. m. e. – IX amžius pr. m. e.
Perkūnas (Šenandoa)

Perkūnas – JAV lietuvių satyros ir humoro dvisavaitis laikraštis, ėjęs 1895 m. Šenandoa.

Istorija

Leido Antanas Astramskas su Kaziūnu.
Sheriff Mohammed

Karjera

Iš Ganos kilęs žaidėjas. Pasižymėjo rezultatyviu žaidimu gimtos šalies „Inter Allies“ klube.
Vėliau išvyko Alžyrą. O 2017 m. tapo Kauno „Stumbro“ nariu. Spalio 10 d. rungtynėse su FK Atlantas įvyko žaidėjo debiutas A lygoje.  Žaidė 15 minučių ir užsidirbo geltoną kortelę. Sezono pabaigoje žaidė pereinamosiose rungtynėse prieš FK Banga Gargždai. (Abiejose rungtynėse.)
2018 m. vasario 17 d. dalyvavo rungtynėse dėl Supertaurės. Stumbro ekipa jas pralaimėjo FK Sūduvai 0-5.
2018 m. buvo skolinamas FC Kupiškis ir žaidė Pirmos lygos pirmenybėse. Sužaidė 13 rungtynių Pirmoje lygoje, pasižymėjo dešimčia įvarčių.
Pirmosios tautos

Pirmosios Tautos (angl. First Nations) yra dabartinis pavadinimas Kanados teritorijoje gyvenusioms tautoms ir jų dabartiniams palikuonims, išskyrus metisus ir inuitus. Jų teises ir interesus atstovaujanti organizacija yra Pirmųjų Tautų Asamblėja.
Anksčiau Pirmųjų Tautų žmonės buvo vadinami indėnais, vietiniais kanadiečiais (angl. Native Canadians), aborigenais, autochtonais. JAV ta pačia prasme naudojamas terminas „vietiniai amerikiečiai“ (Native Americans), reiškiantis Valstijų teritorijoje gyvenusius ir gyvenančius indėnus, o plačiaja prasme – Amerikos čiabuvius apskritai.
Sąvoka Pirmosios Tautos pradėta plačiau naudoti apie 1980-usius ir pakeitė iki tol paplitusį terminą indėnų gentys.